**Tema: ’n Vers vir jou seisoen**

Maart-maand is herfs maand, ’n tyd om die somer te groet en jou reg te maak vir die winter. Gelukkig weet ons dat die winter nie lank is nie – een van die dae is dit weer lente!

In die lewe gaan dit ook so – ’n mens gaan deur verskillende seisoene in jou lewe. As ons so bietjie stil word, sal elkeen van ons kan sê in watter seisoen jy is:

* Dalk is jy in ’n **somer seisoen** – alles is warm en heerlik, die dae is lank.
* Of dalk is jy in **die herfs** – jy het goeie tye beleef, maar jy kan aanvoel dat dit nou einde se kant toe staan, dat jy nou in ’n uitdagende tyd in jou lewe ingaan.
* Of dalk is jy in ’n **winter** – dis koud en alleen en die donker is baie meer as die lig.
* Ek dink ek is nou in ’n **lente** tyd. Nuwe lewe, nuwe opwinding, nuwe groei.

Soms is dit jou omstandighede wat jou in ’n seisoen invat of uit ’n seisoen uithaal. Soms is dit jou verhoudings – vriende, familie, jou gesin. Soms is dit jou eie emosies.

Soms dompel jou fisiese omstandighede jou in ’n seisoen in – jy word siek, jy kry seer, dalk is jy selfs permanent gestremd. Ons kerkverband dink vandag in die besonder aan gestremde kinders. Vandag vier ons die 70ste verjaarsdag van die Transoranje Instituut wat gestremde kinders en hulle ouers ondersteun en wonderlike werk doen.

Maar hoe dit ook al sy, elkeen van ons is in ’n seisoen. Hoor hoe mooi beskryf Salomo dit (dit is terloops ook die woorde van die lied wat ons aan die begin gehoor het.)

Prediker 3:1-8:

Daar is ’n vaste tyd vir alles, elke ding onder die son het sy tyd: 2’n Tyd om gebore te word en ’n tyd om te sterf. ’n Tyd om te plant en ’n tyd om uit te ruk wat geplant is. 3’n Tyd om dood te maak en ’n tyd om gesond te maak. ’n Tyd om af te breek en ’n tyd om op te bou. 4’n Tyd om te huil en ’n tyd om te lag. ’n Tyd om te treur en ’n tyd om van vreugde te dans. 5’n Tyd om jou saad te saai en ’n tyd om jou saad terug te hou.

’n Tyd om te omhels en ’n tyd om weg te bly van omhelsing. 6’n Tyd om te soek en ’n tyd om te verloor. ’n Tyd om op te pas en ’n tyd om weg te gooi. 7’n Tyd om te skeur en ’n tyd om vas te werk. ’n Tyd om stil te bly en ’n tyd om te praat. 8’n Tyd om lief te hê en ’n tyd om te haat. ’n Tyd vir oorlog en ’n tyd vir vrede.

Die lewe is nie een stroom van dieselfde oor en oor nie. Die lewe is vol verandering, vol tye, vol seisoene.

In watter tyd is jy nou?

**[TYD VIR SELFONDERSOEK EN BESPREKING AAN DIE HAND VAN PREDIKER 3]**

Hoe maak ek met die seisoene in my lewe? Hier is ’n paar wenke wat ek geleer het:

1. **IDENTIFISEER JOU SEISOEN:** Om jou lewe te vereenvoudig (‘SIMPLIFY’) is dit belangrik om jou seisoen te identifiseer, sodat jy nie die regte goed op die verkeerde tyd aanpak nie.
2. **WAT IS GOD MET JOU MEE BESIG?** Die Bybel leer ons tog dat alles vir ons ten goede sal meewerk (Romeine 8:28). Die Bybel leer ons dat God altyd by ons is (Matteus 28:20). Waarmee is **God** met my besig? Hoekom gebeur wat gebeur? Hoe kan ek Hom dien? Wat leer ek oor die Here? Wat leer ek oor myself?
3. **HOE KAN JY JOU SEISOEN GEBRUIK VIR ANDER MENSE?** Volg Jesus se voorbeeld! Hy het kom ly – vir ander. Is jy in ’n somer tyd? Hoe kan jy ander dien? Is jy in ’n winter tyd? Hoe kan jy ander dien? Is jy in herfs of lente? Hoe kan jy ander dien?
4. **WEES GEANKER:** Maak seker van jou waardes en prioriteite, maak nie saak watter seisoen jy in is nie. Onthou: **jou seisoen hoef nie jou emosies te bepaal nie.** Jy hoef nie ongelukkig en depressief te wees net omdat dit herfs of winter is nie. Hoor net wat sê Paulus in Filippense 4:

4: “Wees altyd bly omdat julle weet dat julle aan die Here behoort. Ek sê dit weer: “Wees bly!”

11-13: “Ek sê dit nie omdat ek iets kortkom nie. Ek het regtig geleer om onder alle omstandighede reg te kom. Ek weet wat dit is om boomskraap te lewe, en ek weet wat dit is om oorvloed te hê. Ek het lewenservaring opgedoen vir alle omstandighede, vir wanneer ek genoeg het om te eet én wanneer ek honger is, vir oorvloed én tekort. Ek kan alles doen deur Hom wat my krag gee.”

Iets wat my baie gehelp het deur die verskillende seisoene in my lewe is om sekere Bybelverse te memoriseer en myself heeltyd daaraan te herinner. Hier is ’n paar wat my BAIE gehelp het:

Genesis 1:1:

In die begin het God die hemel en die aarde geskep.

Dit help my om te onthou dat alles van God af kom en dat ek nie God is nie.

Genesis 1;26, 27:

Toe het God gesê: “Kom Ons maak die mens as ons verteenwoordiger, ons beeld, sodat hy kan heers oor die vis in die see, die voëls in die lug, die mak diere, die wilde diere en al die diere wat op die aarde kruip.” 27 God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.

Dis ons fokusverse vir hierdie jaar. Dit help my om te onthou hoekom ek hier is – om BEELD VAN GOD te wees. Kan ander God in my raaksien? Hoe is ek nou, in hierdie situasie BEELD VAN GOD?

Jesaja 43:1, 2:

Moenie bang wees nie, Ek verlos jou, Ek het jou op jou naam geroep, jy is Myne. 2 As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie

3 dinge:

1. Ek behoort aan God ← Hy **KEN** my Naam.

2. Hy is altyd by my, selfs as ek deur moeilike tye gaan.

3. Hy gaan nie noodwendig die moeilike tye wegvat nie, maar Hy gaan by my wees.

*(Hy vat nie die rivier weg nie, maar sorg dat ek nie wegspoel nie. Hy maak nie die vuur kouer nie, Hy sorg net dat ek nie skroei nie.)*

Johannes 5:24:

Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan.

Ek HET REEDS die ewige lewe. Ek hoef nie bekommerd te wees nie.

Efesiërs 1:7,8:

Deur sy geliefde Seun is ons verlos deurdat Hy sy bloed vir ons gestort het. Ons oortredings is vergewe omdat God die rykdom van sy genade in oorvloed aan ons gegee het.

Ons oortredings IS vergewe. Ons leef uit genade.

Hoekom is dit belangrik?

1. Dit herinner ons wat regtig belangrik is.
2. Dit sorg dat ek met hoop leef.
3. Dit bring troos.

In watter seisoen is jy?

En watter verse lei jou nou daardeur?

Amen

**[TYD OM VERSE DEUR TE WERK EN 3 TE KIES]**

Prediker 3:1-8:

Daar is ’n vaste tyd vir alles, elke ding onder die son het sy tyd:

2’n Tyd om gebore te word en ’n tyd om te sterf.

’n Tyd om te plant en ’n tyd om uit te ruk wat geplant is.

3’n Tyd om dood te maak en ’n tyd om gesond te maak.

’n Tyd om af te breek en ’n tyd om op te bou.

4’n Tyd om te huil en ’n tyd om te lag.

’n Tyd om te treur en ’n tyd om van vreugde te dans.

5’n Tyd om jou saad te saai en ’n tyd om jou saad terug te hou.

’n Tyd om te omhels en ’n tyd om weg te bly van omhelsing.

6’n Tyd om te soek en ’n tyd om te verloor.

’n Tyd om op te pas en ’n tyd om weg te gooi.

7’n Tyd om te skeur en ’n tyd om vas te werk.

’n Tyd om stil te bly en ’n tyd om te praat.

8’n Tyd om lief te hê en ’n tyd om te haat.

’n Tyd vir oorlog en ’n tyd vir vrede.

**LEWENSVERSE:**

Romeine 8:28

En ons weet dat God alles ten goede laat saamwerk vir hulle wat Hom liefhet, hulle wat geroep is volgens sy doel vir hulle lewe.

Johannes 10:28

Ek sal ook die ewige lewe aan hulle gee, en hulle sal so nimmer as te nooit verlore gaan nie. Niemand sal hulle uit my hand steel nie.

Matteus 28:20

En weet vir seker: Ek is vir altyd by julle, tot aan die einde van die wêreldgeskiedenis.

Filippense 4:4

Wees altyd bly omdat julle weet dat julle aan die Here behoort. Ek sê dit weer: “Wees bly!

Filippense 4:11-13

11Ek sê dit nie omdat ek iets kortkom nie. Ek het regtig geleer om onder alle omstandighede reg te kom. 12Ek weet wat dit is om boomskraap te lewe, en ek weet wat dit is om oorvloed te hê. Ek het lewenservaring opgedoen vir alle omstandighede, vir wanneer ek genoeg het om te eet én wanneer ek honger is, vir oorvloed én tekort. 13Ek kan alles doen deur Hom wat my krag gee.

Jesaja 43:1, 2

Moenie bang wees nie, Ek verlos jou, Ek het jou op jou naam geroep, jy is Myne. 2 As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie

Johannes 5:24

Dit verseker Ek julle: Wie luister na wat Ek sê, en in Hom glo wat My gestuur het, het die ewige lewe. Hy word nie veroordeel nie, maar het reeds uit die dood na die lewe oorgegaan.

Psalm 3:4, 5

4Maar U, Here, beskerm my aan alle kante, U herstel my eer en aansien. 5As ek na die Here roep, antwoord Hy my van sy heilige berg af.

Klaagliedere 3:21-23

Maar dít sal ek ter harte neem en om dié rede bly ek hoop: deur die liefde van die Here het ons nie vergaan nie; daar is geen einde aan sy ontferming nie, dit is elke môre nuut. U trou is groot.

Sefanja 3:17

17Die Here jou God is by jou, Hy, die krygsman wat red. Hy is vol vreugde oor jou, Hy is stil-tevrede in sy liefde. Hy jubel en juig oor jou:

Romeine 8:37-39

37Maar in al hierdie dinge is ons meer as oorwinnaars deur Hom wat vir ons liefhet. 38Hiervan is ek oortuig: geen dood of lewe of engele of magte of teenswoordige of toekomstige dinge of kragte 39of hoogte of diepte of enigiets anders in die skepping kan ons van die liefde van God skei nie, die liefde wat daar is in Christus Jesus ons Here.

Romeine 10:12-13

Ons het almal dieselfde Here en Hy deel sy rykdomme uit aan almal wat Hom aanroep. 13Want “elkeen wat die Naam van die Here aanroep, sal verlos word”.

Psalm 71:5-6

5want U, Here, is my hoop. Here, van kleins af het ek op U vertrou. 6U is my hulp vanaf geboorte; reeds voor geboorte het U vir my gesorg. Dis waarom ek U gedurig prys.

Habakuk 3:2

O Here, ek het gehoor wat van U vertel word. Ek is in verwondering oor alles wat U gedoen het. Doen in ons tyd ook hierdie dinge wat U in die verlede gedoen het.

Hebreërs 13:5

Hou julle lewe vry van die honger na geld. Laat wat julle het, vir julle genoeg wees. Onthou dat God die versekering gegee het: “Ek sal jou nie los nie. Ek sal jou nie in die steek laat nie.”

Josua 1:9

My opdrag aan jou is dat jy sterk en dapper moet wees. Moenie bang of huiwerig wees nie. Die Here jou God is saam met jou oral waar jy gaan.

Jesaja 41:10

Moenie bang wees nie, want Ek is by jou. Moenie ontsteld word nie, want Ek is jou God. Ek maak jou sterk en wil jou help. Ek laat jou oorwin met my regterhand wat mense red.

2 Timoteus 1:7

God het ons nie ’n gees van lafhartigheid gegee nie, maar van krag, liefde en selfbeheersing.

Deuteronomium 6:6-8

Jy moet jouself heelhartig verbind aan die gebooie wat ek vandag vir jou gee. 7Skerp hierdie woorde by jou kinders in en praat met hulle daaroor by die huis en wanneer jy op pad is, wanneer jy gaan lê en wanneer jy opstaan. 8Bind dit aan jou hande vas as ’n herinnering en dra dit op jou voorkop. 9Skryf dit op die deurkosyne van jou huis en teen jou stadspoorte.

Josua 24:15

Wat my en my familie betref, ons sal die Here dien.

Jesaja 40:28-31

28Weet jy dan nie, het jy nog nie gehoor nie? Die Here is die ewige God, Skepper van die hele aarde. Hy word nie moeg nie, Hy raak nie afgemat nie en sy insig is ondeurgrondelik. 29Hy gee die vermoeides krag, Hy versterk dié wat nie meer kan nie. 30Selfs jongmanne word moeg en raak afgemat, selfs manne in hulle fleur struikel en val, 31maar dié wat op die Here vertrou, kry nuwe krag. Hulle vlieg met arendsvlerke, hulle hardloop en word nie moeg nie, hulle loop en raak nie afgemat nie.

Johannes 15:5

Ek is die wingerdstok, julle die lote. Wie in My bly en Ek in hom, dra baie vrugte, want sonder My kan julle niks doen nie.

1 Korintiërs 10:31

Wat julle ook al eet of drink of wat julle ook al doen, doen alles tot eer van God.

Kolossense 3:23-24

Pak alles gemoti­veerd aan. Werk soos vir die Here en nie soos vir mense nie. 24Weet dat die Here julle met ’n erfdeel sal beloon. Die Eie­naar vir wie julle werk, is Christus!

Kolossense 2:6-7

6Noudat julle Christus Jesus as Here aangeneem het, moet julle lewe soos mense wat aan Hom verbonde is. 7Bly in Christus geanker en bou op Hom, standvastig in die geloof soos julle ge­leer is, en loop oor van dankbaarheid.

1 Tessalonisense 5:16-18

16Wees altyd vol blydskap. 17Moenie ophou bid nie. 18Wees in alle omstandighede dankbaar, want dit is wat God van julle verwag omdat julle met Christus Jesus verenig is.

Efesiërs 2:8-10

Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God. 9Dit kom nie deur julle eie verdienste nie, en daarom het niemand enige rede om op homself trots te wees nie. 10Nee, God het ons gemaak wat ons nou is: in Christus Jesus het Hy ons geskep om ons lewe te wy aan die goeie dade waarvoor Hy ons bestem het.

Spreuke 31:8-9

Praat jý vir dié wat self nie hulle sê mag sê nie, kom op vir die reg van dié wat te gronde gaan; 9praat, en lewer regverdige uitsprake, laat reg geskied aan die armes en ellendiges.

Miga 6:8

Mens, die Here het jou bekend gemaak wat goed is: Hy vra van jou dat jy reg sal laat geskied, dat jy liefde en trou sal bewys, dat jy bedagsaam sal lewe voor jou God.

Kolossense 3:13

Verdra mekaar en as enigeen ’n klagte teen iemand anders het, vergewe mekaar. Vergewe mekaar soos die Here julle ver­gewe het.

Romeine 12:7-8

Moenie kwaad met kwaad vergeld nie. Wees goedgesind teenoor alle mense. 18As dit moontlik is, sover dit van julle afhang, leef in vrede met alle mense.

Filippense 3:8

Verder, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig.

Romeine 12:1-2

Nou wil ek julle baie ernstig vra, broers en susters: As julle dink aan alles wat God in sy groot barmhartigheid vir julle gedoen het, gee dan julleself aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak. 2Moenie julle leefstyl aanpas by die gedragspatrone van hierdie wêreld nie, maar laat God julle omvorm deurdat Hy julle denkpatrone vernuwe. Dan sal julle goed kan onderskei wat Hý wil hê dat julle moet doen, naamlik dit wat werklik goed en aanvaarbaar en volmaak is.

Galasiërs 5:22-23

Maar die vrug wat die Gees voortbring, is: liefde, vreugde, vrede, geduld, vriendelikheid, goedheid, getrouheid, 23sagmoedigheid en selfbeheersing.

Galasiërs 4:6-7

En omdat julle sy kinders is, het God die Gees van sy Seun gestuur om in ons te lewe. Die Gees in ons roep voortdurend na God: “Abba!” – wat die Aramese woord is vir “Vader”. 7Jy is dus nie meer slaaf nie, maar kind. En as sy kind het God jou sy erfgenaam gemaak!